Diari Oficial de la Generalitat Valenciana


Sumari del DOGV 8168, del 13-11-2017 (2017/10605)

RESOLUCIÓ de 9 de novembre de 2017, del director general de Relacions amb les Corts, per la qual es publica el conveni entre la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, i la Federació Valenciana de Municipis i Províncies per a impulsar la mobilitat de les empleades públiques, per raó de violència de gènere, entre administracions públiques.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8168

Data del DOGV
:   13-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10610


Data del document
:   09-11-2017

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * Federació Valenciana de Municipis i Províncies
    * condició de la dona
    * violència
    * víctima
    * violència sexual

RESOLUCIÓ de 9 de novembre de 2017, del director general de Relacions amb les Corts, per la qual es publica el conveni entre la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, i la Federació Valenciana de Municipis i Províncies per a impulsar la mobilitat de les empleades públiques, per raó de violència de gènere, entre administracions públiques. [2017/10294]  
  
La Generalitat, a través de la Conselleria de Justícia, Administració Pública, Reformes Democràtiques i Llibertats Públiques, i la Federació Valenciana de Municipis i Províncies han subscrit, el dia 25 d'octubre de 2017, un conveni per a impulsar la mobilitat de les empleades públiques, per raó de violència de gènere, entre administracions públiques, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 8 de novembre de 2017 i número 1560/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 9 de novembre de 2017.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, i la Federació Valenciana de Municipis i Províncies, per a impulsar la mobilitat de les empleades públiques, per raó de violència de gènere, entre administracions públiques  
  
Reunits  
D'una part, la consellera de Justícia, Administració Pública, Reformes Democràtiques i Llibertats Públiques de la Generalitat, Gabriela Bravo Sanestanislao, actuant en nom i representació de la Generalitat i facultada expressament per a la firma d'aquest conveni per Acord del Consell, en sessió de data 8 de setembre, tal com estableix l'article 17, lletra f de la Llei 5/1983, de 30 de desembre, del Consell de la Generalitat.  
I d'una altra, Rubén Alfaro Bernabé, representant legal de la Federació Valenciana de Municipis i Províncies, en la seua qualitat de president segons nomenament atorgat en la tretzena Assemblea General Ordinària del 5 d'octubre de 2015, d'acord amb les facultats que té atribuïdes per l'article 35.a dels estatuts de l'entitat esmentada.  
  
Ambdues parts, en les representacions amb què actuen, afirmen i reconeixen recíprocament la seua capacitat, legitimació, suficiència i vigència de les seues respectives facultats per a establir el present conveni, i a l'efecte  
  
  
Exposen  
La Conselleria de Justícia, Administració Pública, Reformes Democràtiques i Llibertats Públiques de la Generalitat i la Federació Valenciana de Municipis i Províncies, volen impulsar en l'àmbit de la Comunitat Valenciana accions o iniciatives tendents d'aconseguir l'efectiva posada en marxa del sistema de mobilitat entre les administracions públiques per raó de violència de gènere. Els poders públics no poden ser aliens a la violència de gènere, que constitueix un dels atacs més flagrants als drets fonamentals proclamats en la Constitució Espanyola. Per això, han d'adoptar-se mesures globals que contribuïsquen a una protecció més efectiva que permeta compatibilitzar la vida professional de les persones afectades amb l'especial problemàtica que pateixen.  
  
L'Acord de Legislatura de 9 de juny de 2016, de la Mesa General de Negociació del Personal Funcionari, Estatutari i Laboral de la Generalitat (MGN I), ratificat per Acord del Consell de 17 de juny, acorda que el Consell de la Generalitat impulsarà un conveni amb la Federació Valenciana de Municipis i Províncies, que contemple la possibilitat d'adhesió de les administracions locals, per a permetre que les empleades públiques de qualsevol administració valenciana que estiguen obligades a abandonar el seu lloc de treball en la localitat on prestaven els seus serveis, per a fer efectiva la seua protecció o el dret a l'assistència social integral, tinguen dret al trasllat a un lloc de treball semblant en una altra administració.  
El II Pla d'igualtat de dones i homes de l'Administració de la Generalitat, aprovat per Acord del Consell de 10 de març de 2017, inclou expressament en el seu objectiu número 7 (Atenció a les situacions d'especial protecció, referides a la violència de gènere i a l'assetjament sexual, i per raó de sexe, orientació sexual i identitat de gènere), la mesura específica nombre 7.6, que preveu l'establiment de convenis amb altres administracions públiques, local, autonòmica o estatal i amb el sector públic autonòmic dependent, per a possibilitar la mobilitat de les víctimes de violència de gènere.  
Les parts firmants del present conveni consideren que les empleades públiques que són víctimes de violència de gènere precisen d'actuacions conjuntes i coordinades entre les diferents administracions públiques radicades en el territori de la Comunitat Valenciana, per a aconseguir un canvi de lloc de treball a una altra localitat. El conveni s'alça així com una eina de cooperaració per a impulsar la mobilitat de les empleades públiques víctimes de violència de gènere, a fi de facilitar la consecució de les mesures de protecció i assistència social integral de forma àgil i ràpida.  
El conveni de col·laboració, mitjançant posteriors adhesions al mateix, és l'instrument idoni per a estendre aquesta mesura de forma eficaç a totes les administracions de la Comunitat Valenciana, en contraposició amb la via ordinària de firma de conveni entre cada una d'elles que faria molt lenta l'aplicació d'aquesta mesura.  
Aquest conveni vol fer realitat les previsions normatives previstes en l'article 24 de la Llei orgànica 1/2004, de 28 de desembre, de mesures de protecció integral contra la violència de gènere; en l'article 82 del RDL 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, d'ara endavant TREBEP; i en els articles 109 i 113.3 de la Llei 10/2010, de 9 de juliol, d'ordenació i gestió de la funció pública valenciana, d'ara endavant LOGFPV, permetent la mobilitat de les empleades públiques víctimes de violència de gènere a altres administracions quan es vegen obligades a abandonar el lloc de treball en la localitat on venien prestant els seus serveis, per a donar efectivitat a les mesures de protecció judicialment establides. El seu objectiu és, per tant, facilitar el tractament jurídic privilegiat als trasllats forçosos de les dones víctimes de violència de gènere, quan concórreguen les circumstàncies establides en l'article 82 del TREBEP.  
  
Amb el conveni es pretén aconseguir l'aplicació del principi de mobilitat de forma generalitzada i recíproca entre administracions públiques de la Comunitat Valenciana, davant l'existència de situacions de necessitat derivades del maltractament a l'empleada pública. Basant-se en el principi de colaboració entre les administracions públiques i amb respecte al marc legal vigent i al principi d'autonomia i capacitat d'autoorganització, el conveni té com a finalitat l'eliminació de les barreres o dificultats que aquesta mobilitat interadministrativa entranya, en precisar d'un adequat instrument de col·laboració que resulte compatible amb la planificació estratègica dels recursos i amb la correcta distribució de personal.  
Es tracta, en definitiva, de donar efectivitat al sistema de mobilitat per raons vinculades a les mesures de protecció contra la violència de gènere, quan resulten afectades les empleades públiques que precisen de trasllats a altres localitats diferents de la seua administració d'origen.  
  
Del present conveni, s'ha donat compte a la Comissió de Seguiment del II Pla d'Igualtat de l'Administració de la Generalitat, constituïda per Resolució d'11 d'abril de 2017, de la consellera de Justícia, Administració Pública, Reformes Democràtiques i Llibertats Públiques.  
  
En raó a allò que s'ha exposat, per a facilitar la mobilitat de les empleades públiques per raó de violència de gènere entre l'Administració de la Generalitat i les administracions locals de la Comunitat Valenciana, es formalitza el present conveni de col·laboració, d'acord amb les següents  
  
CLÀUSULES  
  
Primera. Objecte del conveni de col·laboració  
Mitjançant el present conveni s'estableix el marc general de col·laboració entre les parts firmants a fi d'impulsar l'aplicació del principi de mobilitat de les empleades públiques entre l'Administració de la Generalitat i les administracions locals de la Comunitat Valenciana, per raó de violència de gènere, donant efectivitat al dret previst en l'article 82 del TREBEP i els articles 109 i 113.3 de LOGFPV. L'acord estableix les regles de col·laboració entre les parts firmants a fi d'aplicar el principi de mobilitat de les empleades públiques entre totes les administracions adherides al mateix, tant entre l'Administració de la Generalitat i les administracions locals de la Comunitat Valenciana, com entre aquestes últimes, donant així efectivitat al dret previst en l'article 82 del TREBEP i els articles 109 i 113.3 de LOGFPV.  
  
  
Segona. Naturalesa i dret aplicable  
El present conveni és de caràcter administratiu i el seu fonament jurídic es basa en el que disposen els articles 57 de la Llei 7/1985, de 2 d'abril, reguladora de les Bases del Règim Local; 61 a 71 del Reial decret legislatiu 781/1986 de 18 d'abril, pel qual s'aprova el text refós de les disposicions legals vigents en matèria de règim local; 111 de la Llei 8/2010, de 23 de juny, de règim local de la Comunitat Valenciana, i la regulació dels convenis prevista en la normativa sobre règim jurídic de les administracions públiques, i la resta de l'ordenament jurídic administratiu.  
A més, el present conveni queda subjecte a la regulació continguda en el Decret 176/2014, de 10 d'octubre, del Consell, que regula els convenis que subscriga la Generalitat i el seu registre, així com en la resta de normativa aplicable en aquesta matèria.  
  
Tercera. Compromisos de les entitats firmants  
1. Per a impulsar la mobilitat per raó de violència de gènere a la Comunitat Valenciana, les entitats firmants es comprometen, en termes de reciprocitat entre totes elles, d'acord amb el que estableix el TREBEP, i en la LOGFPV i la normativa que la desplega, a emprendre les accions oportunes per a facilitar la mobilitat per raó de violència de gènere, a les empleades que es vegen obligades a abandonar el seu lloc de treball en l'administració d'origen per a donar efectivitat a les mesures de protecció o al dret a l'assistència social integral.  
  
2. Per a l'èxit de l'objectiu esmentat, les administracions públiques intervinents es comprometen a:  
- Comunicar a les empleades víctimes de violència de gènere que ho sol·liciten els llocs vacants existents en la seua plantilla de personal, en la localitat o localitats que la interessada expressament indique, sense necessitat que es tracte de vacants de necessària cobertura.  
- Facilitar-los l'ocupació efectiva en un altre lloc de treball de semblants característiques al seu, ubicat en localitat diferent del que venien prestant els seus serveis.  
- Tramitar amb caràcter preferent aquests procediments a fi que la resolució de trasllat es dicte amb la major celeritat possible.  
- No convocar els llocs de treball així ocupats mentre romanguen les circumstàncies que han donat lloc al trasllat.  
- Comunicar a la comissió de seguiment i a les direccions generals competents en matèria de funció pública i d'administració local, les sol·licituds de trasllat tramitades amb altres Administracions firmants, el seu resultat i la seua finalització quan es produïsca.  
  
- Protegir la intimitat de les víctimes, en especial les seues dades personals, les dels seus ascendents, descendents i les de qualsevol persona que estiga davall la seua guarda i custòdia. L'administració no publicitarà en cap cas la destinació de les víctimes de violència de gènere amb la finalitat de fer-ne efectiva la protecció.  
3. A més, la Generalitat es compromet de promocionar aquest conveni entre totes les entitats locals de la Comunitat Valenciana, amb l'objectiu de fomentar-n'hi l'adhesió, realitzant les oportunes campanyes per a la seua difusió. De manera específica impulsarà amb caràcter urgent l'adhesió al conveni d'aquelles administracions d'origen d'empleades públiques que es troben en aquesta situació.  
4. Per la seua banda, la Federació Valenciana de Municipis i Províncies es compromet a:  
- Facilitar informació sobre el contingut i els fins d'aquest conveni als municipis, províncies i la resta d'entitats locals que la integren, amb l'objectiu de fomentar les seues adhesions al mateix. L'esmentada difusió es realitzarà, entre altres, per mitjà de la celebració de jornades específiques, la remissió de guies i fullets i la inserció d'informació en les pàgines webs institucionals.  
- Assessorar en la seua aplicació, en els aspectes que puguen resultar objecte de dubte o controvèrsia.  
  
Quarta. Naixement i efectes de la mobilitat  
1. El trasllat per raó de violència de gènere tindrà la consideració de forçós tal com disposa l'article 109.2 de la LOGFPV. Les despeses i indemnitzacions que, si és el cas, corresponguen a l'empleada pública seran a càrrec de l'administració d'origen en què es trobe destinada en el moment d'efectuar-se la mobilitat.  
2. La interessada haurà de reunir els requisits exigits per a l'exercici del nou lloc de treball. En cap cas el trasllat no suposarà menyscabament dels seus drets econòmics ni l'adscripció amb caràcter definitiu en el nou lloc de treball.  
3. Conforme a l'article 109.3 de la LOGFPV, el dret al trasllat forçós naix una vegada s'acredite per mitjà de qualsevol resolució judicial que reconega, encara que només siga de forma indiciària o incidental, l'existència d'un acte de violència sobre la dona pel qual es veu obligada a abandonar el lloc de treball en l'administració on venia prestant els seus serveis per a fer efectiva la seua protecció o el dret a l'assistència integral. Excepcionalment, en absència de l'esmentada resolució judicial i en tant es dicte la mateixa, serà suficient l'informe del Ministeri Fiscal del contingut del qual es desprenga que hi ha indicis que la demandant és víctima d'eixa violència.  
4. El trasllat forçós per raó de violència de gènere a una altra administració pública, firmant del conveni radicada en la localitat sol·licitada, es formalitzarà mitjançant una adscripció amb caràcter provisional la durada de la qual vindrà condicionada al manteniment de les circumstàncies que hi van donar lloc.  
5. L'adscripció es mantindrà fins al moment en què desapareguen o pal·lien de forma efectiva les causes que han donat lloc a l'adopció d'aquesta mesura, quedant reservat el lloc de treball de què fóra titular amb destinació definitiva. La persona afectada haurà de notificar les noves circumstàncies quan aquestes es produïsquen i sol·licitar la finalització de l'adscripció i la reincorporació a la localitat d'origen. En tals casos, l'administració d'origen la reincorporarà al lloc de treball que tinguera reservat o, en cas de no tenir-ne, posarà a la seua disposició un lloc vacant i adequat de semblants característiques al que venia ocupant abans de ser traslladada, que no menyscabe els seus drets econòmics, el qual ocuparà amb idèntic caràcter provisional que tenia abans del trasllat.  
  
Cinquena. Exclusió d'obligacions econòmiques  
L'aplicació i execució d'aquest conveni, incloent-se a l'efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat, per a la Federació Valenciana de Municipis i Províncies, ni per a les entitats locals que puguen adherir-se i, en tot cas, haurà de ser atesa amb els seus mitjans personals i materials.  
  
Sisena. Vigència del conveni  
1. El present conveni es publicarà en el Diari Oficial de la Generalitat Valenciana i produirà efectes des de la data de la publicació.  
2. El termini de la seua vigència és de quatre anys. En qualsevol moment abans de la finalització d'aquest termini els signants del conveni podran acordar unànimement la seua pròrroga per un període fins a quatre anys addicionals o la seua extinció.  
3. Són causes de resolució del conveni:  
a) El transcurs del termini de vigència del conveni sense haver-se acordat la seua pròrroga.  
b) L'acord unànime de tots els signants.  
c) L- incompliment de les obligacions i compromisos assumits per part d'algun dels firmants, en els termes que preveu l??article 51.c de la Llei 40/2015, d'1 d'octubre, de règim jurídic del sector públic.  
  
d) Per decisió judicial que declare la nul·litat del conveni.  
e) Per qualsevol altra causa diferent de les anteriors prevista en les lleis.  
4. El compliment i la resolució del conveni donarà lloc a la seua liquidació amb l'objecte de determinar les obligacions i compromisos de cadascuna de les parts.  
Si quan concórrega qualsevol de les causes de resolució del conveni existeixen actuacions en curs d'execució, les parts, a proposta de la comissió de seguiment del conveni, podran acordar la continuació i finalització de les actuacions en curs que consideren oportunes.  
  
  
Setena. Procediment d'adhesió  
1. Les administracions públiques locals interessades que estiguen radicades en el territori de la Comunitat Valenciana, podran adherir-se al present conveni en qualsevol moment de la seua vigència, per al que hauran d'aprovar la seua adhesió a través de l'òrgan de govern corresponent. Després de l'aprovació, remetran a la Conselleria de Justícia, Administració Pública, Reformes Democràtiques i Llibertats Públiques certificat de l'esmentada aprovació, així com el formulari «Sol·licitud d'Adhesió» que apareix en l'annex I d'aquest conveni.  
Valorada la documentació, la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, podrà donar la seua conformitat mitjançant una resolució d'acceptació que serà publicada en el Diari Oficial de la Generalitat Valenciana, moment en què l'adhesió començarà a produir efectes.  
2. Les obligacions assumides per les administracions públiques que s'adherisquen al conveni s'entendran vigents des de la publicació de cada adhesió en el Diari Oficial de la Generalitat Valenciana i pel període de vigència que li reste al conveni en la data en què s'acorde l'adhesió, període que en tot cas no podrà ser superior a quatre anys. En qualsevol moment abans de la finalització d'aquest termini els signants del conveni podran acordar unànimement la seua pròrroga per un període fins a quatre anys addicionals o la seua extinció. L'extinció o resolució del conveni de col·laboració per la concurrència de les circumstàncies previstes en la Clàusula Sisena, comportarà necessàriament l'extinció de tots els acords d'adhesió subscrits amb les corresponents administracions i impedirà la formalització de nous trasllats per raó de violència de gènere amb fonament en el mateix, sense perjudici que es mantinguen vigents els ja realitzats fins a la data.  
  
Huitena. Comissió de seguiment  
Es crea una Comissió de Seguiment que estarà constituïda per dos representants de la Conselleria de Justícia, Administració Pública, Reformes Democràtiques i Llibertats Públiques de la Generalitat, i dos representants de la Federació Valenciana de Municipis i Províncies.  
En aplicació del previst en el II Pla d'Igualtat de Dones i Homes de l'Administració de la Generalitat, aprovat per Acord de 10 de març de 2017, del Consell, en la composició de la comissió es procurarà la presència equilibrada de dones i homes.  
La comissió de seguiment es reunirà, almenys, una vegada a l'any, i quantes vegades ho sol·licite cada una de les parts.  
Correspon a la comissió realitzar el seguiment i supervisió de les actuacions previstes en el conveni, i resoldre els dubtes i controvèrsies que puguen sorgir en la seua aplicació i interpretació.  
La comissió remetrà a la direcció general competent en matèria de funció pública una còpia de les actes, acords o informes que, si és el cas, emeta en el desplegament i execució de les seues funcions.  
  
Novena. Modificació  
La modificació del contingut del conveni requerirà acord unànime de les parts signants.  
  
Desena. Jurisdicció competent  
La resolució de les controvèrsies que pogueren plantejar-se sobre l'execució i interpretació del present conveni hauran de resoldre's de mutu acord entre les parts, i a falta d'això, correspondrà a la jurisdicció contenciosa administrativa la resolució de les qüestions litigioses que pogueren derivar-se.  
  
  
  
Onzena. Transparència, bon govern i participació ciutadana  
  
El present conveni, una vegada subscrit, serà publicat íntegrament en el Portal de Transparència de la Generalitat gva Oberta, d'acord amb el que disposen els articles 9.1.c i 10.1 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana.  
  
I en prova de conformitat amb tot el que s'ha dit adés, signen els compareixents el present Conveni a València, 25 de d'octubre de 2017.  
  
La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao  
  
Per la Federació Valenciana de Municipis i províncies: Rubén Alfaro Bernabé  
  
  
ANNEX I  
  
Sol·licitud d'adhesió al conveni de col·laboració entre la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, i la Federació Valenciana de Municipis i Províncies, per a impulsar la mobilitat de les empleades públiques, per raó de violència de gènere, entre administracions públiques  
  
Sr. / Sra. (nom i càrrec), en representació de (entitat local),  
  
DECLARA:  
  
Que el (òrgan competent) de (entitat local) ha acordat amb data........ de............... de 20......, sol·licitar l'adhesió al Conveni de Colaboració entre la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, subscrit en data................ entre la Generalitat i la Federació Valenciana de Municipis i Províncies. S'adjunta certificat de l'esmentat acord.